![armenia_small_emblem[1]]()

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

31 մարտի 2022 թվականի N - Լ

«ԱԶԳԱՅԻՆ ԺՈՂՈՎԻ ԿԱՆՈՆԱԿԱՐԳ» ՍԱՀՄԱՆԱԴՐԱԿԱՆ ՕՐԵՆ­ՔՈՒՄ ԼՐԱ­ՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱ­ՆԻ ՀԱՆՐԱՊԵ­ՏՈՒԹՅԱՆ ՕՐԵՆՔԻ ՆԱ­ԽԱԳԾԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒ­ԹՅԱՆ
 ԱՌԱՋԱՐԿՈՒԹՅԱՆ ՄԱՍԻՆ

-----------------------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահմանադրական օրենքի 77-րդ հոդվածի 1-ին մասը՝ Հայաստանի Հանրապետության կառավարությունը ո ր ո շ ու մ է.

1. Հավանություն տալ «Ազգային ժողովի կանոնակարգ» սահմանադրական օրենքում լրացում կատարելու մասին» Հայաստանի Հանրապետության օրենքի նախագծի (Պ-194-09.03.2022-ՊԻ-011/0) վերաբերյալ Հայաստանի Հանրապետու­թյան կառավարության առաջարկությանը:

2. Հայաստանի Հանրապետության կառավարության առաջարկությունը սահ­մանված կարգով ներկայացնել Հայաստանի Հանրապետության Ազգային ժողովի աշխատակազմ:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՅԱՆ

Երևան

«ԱԶԳԱՅԻՆ ԺՈՂՈՎԻ ԿԱՆՈՆԱԿԱՐԳ» ՍԱՀՄԱՆԱԴՐԱԿԱՆ ՕՐԵՆ­ՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱ­ՆԻ ՀԱՆՐԱՊԵ­ՏՈՒԹՅԱՆ ՕՐԵՆՔԻ ՆԱԽԱԳԾԻ (Պ-194-09.03.2022-ՊԻ-011/0) ՎԵՐԱ­ԲԵՐ­ՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒԹՅՈՒՆԸ

 «Ազգային ժողովի կանոնակարգ» սահմանադրական օրենքում լրացում կատարելու մասին» սահմանադրական օրենքի նախագծի (այսուհետ՝ նախագիծ) 1-ին հոդվածով առաջարկվում է «Ազգային ժողովի կանոնակարգ» սահմանա­դրական օրենքը (այսուհետ՝ օրենք) լրացնել նոր՝ 127.1-ին հոդվածով, որի՝

 1. 1-ին մասի համաձայն՝ յուրաքանչյուր եռամսյակի ավարտից հետո, 20 օրվա ընթացքում, **արտաքին գործերի նախարարը**, իսկ վարչապետը՝ յուրաքանչյուր տարի երկու անգամ՝ մինչև դեկտեմբերի 1-ը և հունիսի 1-ը **Ազգային ժողով զեկույց են ներկայացնում** Հայաստանի Հանրապետության անվտանգության, պաշտպանության և արտաքին քաղաքականության համար ռազմավարական նշանակություն ունեցող հարցերում ընթացող գործընթացների, դրանց շրջա­նակ­ներում վարվող բանակցությունների և ձեռք բերված **կամ հնարավոր պայմա­նավորվածությունների առանցքը կազմող հիմնարար դրույթների վերաբերյալ**:

 Որպես հիմնավորում նշվել է, որ առաջարկվող կարգավորումը հնարավո­րություն կտա պատգամավորներին տեղեկացված լինել Հայաստանի Հանրա­պետության արտաքին քաղաքականության, պաշտպանության և անվտանգության հարցերի վերաբերյալ ձեռք բերված պայմանավորվածությունների, ստորագրված կամ քննարկման փուլում գտնվող փաստաթղթերի և ոլորտային այլ կարևորա­գույն հարցերի վերաբերյալ, ինչպես նաև կստեղծի հնարավորություն խորհրադա­րանական բոլոր ուժերին, այդ թվում՝ փոքրամասնություն կազմող խմբակցու­թյուն­­ներին հավասարապես իրացնել Սահմանադրությամբ և օրենքով իրենց վերա­պահ­ված լիազորությունները, մասնավորապես, մշտական հանձնաժողովների աշխատանքների միջոցով իրականացնել խորհրդարանական վերահսկողու­թյունն ավելի լայն ծավալով:

 Այս կապակցությամբ հարկ ենք համարում անդրադառնալ հետևյալ իրա­վա­կարգավորումներին՝

 Հայաստանի Հանրա­պետության Սահմանադրության 146-րդ հոդվածի 2-րդ մասը, համաձայն որի **Կառավարությունն իր ծրագրի հիման վրա մշակում և իրականացնում է պետության ներքին և արտաքին քաղաքականությունը:**

 Հայաստանի Հանրա­պետության Սահմանադրության 156-րդ հոդվածի համա­ձայն՝ **յուրաքանչյուր տարվա համար Կառավարությունը զեկույց է ներկայաց­նում Ազգային ժողով իր ծրագրի կատարման ընթացքի և արդյունքների մասին:**

 Օրենքի 122-րդ հոդվածի 1-ին մասի 2-րդ կետի համաձայն՝ **մշտական հանձ­նաժողովները** Կանոնակարգի 112-րդ հոդվածի 1-ին մասի 5-րդ կետով սահման­ված **իրենց իրավասությունների շրջանակում՝ կարող են տեղեկություններ պահանջել Կառավարության ծրագրի կատարման ընթացքի վերաբերյալ**:

 Օրենքի 126-րդ հոդվածի 1-ին մասի համաձայն՝ **Սահմանադրությամբ նա­խատեսված պետական մարմինների զեկույցները**, հաղորդումները, հաշվե­տվու­թյուն­ներն Ազգային ժողովի քննարկմանը ներկայացվում և շրջանառության մեջ են դրվում Կանոնակարգով և Աշխատակարգով սահմանված կարգով:

 Վերոնշյալ դրույթներից բխում է, որ Կառավարության ծրագիրը ներառում է ինչպես պետության ներքին, այնպես էլ արտաքին քաղաքակա­նությանն առնչվող Կառավարության գործունեության հիմնական ուղղություն­ները, որի ընթացքի և արդյունքների մասին յուրաքանչյուր տարի Կառավարու­թյան կողմից ներկայացվում է զեկույց: Բացի դրանից, օրենքի գործող կարգավորում­ները թույլ են տալիս մշտական հանձնաժողովներին պահանջել տեղեկություններ Կառավա­րության ծրագրի կատարման ընթացքի վերաբերյալ, հետևաբար առկա են բոլոր մեխանիզմներն անհրաժեշտ տեղեկություններն ստանալու համար:

Անդրադառնալով Հայաստանի Հանրա­պետության արտաքին գործերի նա­խա­րարության կողմից զեկույցի ներկայացմանը՝ հարկ ենք համարում նկատի ունենալ, որ Հայաստանի Հանրա­պետության արտաքին գործերի նախարարու­թյունը Կառավարության կառուցվածքի մաս է կազմում, ուստի, պահանջվող անհրաժեշտ տեղեկատվությունը կարող է տրամադրվել օրենքի 127-րդ հոդվածով նախատես­ված կարգով Կառավարության զեկույցի շրջանակներում, և որևէ այլ կարգա­վորում սահմանել, որով Հայաստանի Հանրա­պետության արտաքին գոր­ծերի նախարարությունը կառանձնացվի պետական կառավարման այլ մարմին­ներից, նպատակահարմար չէ:

 Ինչ վերաբերում է զեկույցով ներկայացվող տեղեկություններին, ապա հարկ է նկատի ունենալ, որ բանակցությունը շարունակական բնույթ կրող գործըն­թաց է, որով ակնկալվող արդյունքը կապված է բանակցող կողմերի դիրքորո­շումից, վերջնական արդյունքը բանակցությունների փուլում կանխատեսելի չի կարող լինել՝ նկատի ունենալով, որ կարծիքներն ու առաջարկները կարող են անընդհատ փոփոխությունների ենթարկվել, հետևաբար, հնարավոր պայմանա­վոր­վա­ծու­թյուն­ների վերաբերյալ զեկույց ներկայացնելն անտրամաբանական է:

 2. 4-րդ մասի համաձայն՝ նույն հոդվածի 1-ին մասով նախատեսված զեկույցն Ազգային ժողովի պատգամավորների մեկ քառորդի պահանջով մեկամսյա ժամ­կետում՝ Խորհրդի սահմանած օրը, քննարկվում է Ազգային ժողովի հերթական նիստերում՝ Կանոնակարգի 126-րդ հոդվածի 2-րդ մասով սահմանված կարգով:

 Այս կապակցությամբ հարկ է նկատի ունենալ օրենքի 126-րդ հոդվածի 1-ին և 2-րդ մասերը, համաձայն որոնց  Սահմանադրությամբ նախատեսված պետա­կան մարմինների զեկույցները, հաղորդումները, հաշվետվություն­ներն Ազգա­յին ժողովի քննարկմանը ներկայացվում և շրջանառության մեջ են դրվում Կանո­նա­կարգով և Աշխատակարգով սահմանված կարգով:

 Հարցն Ազգային ժողովի նախագահին ներկայացվելուց հետո`

 1) **մեկամսյա ժամկետում քննարկվում է իրավասու մշտական հանձնա­ժողովում՝** առանց որևէ փաստաթղթի ընդունման.

 2) **երկամսյա ժամկետում Խորհրդի սահմանած օրը քննարկվում է Ազգային ժողովի հերթական նիստերում**:

 Նշված դրույթից բխում է, որ նշված կարգով Խորհրդի սահմանած օրն Ազգային ժողովի հերթական նիստում զեկույցը պետք է քննարկվի երկամսյա ժամկետում, իսկ մեկամսյա ժամկետը վերաբերում է իրավասու մշտական հանձ­նա­ժողովում քննարկելուն, մինչդեռ, նախագծով նախատեսվել է զեկույցի քննար­կումը մեկամսյա ժամկետում՝ Ազգային ժողովի հերթական նիստում՝ Խորհրդի սահմանած օրն իրականացնելու վերաբերյալ կարգավորում, միաժամանակ, հղում է կատարվել օրենքի 126-րդ հոդվածի 2-րդ մասով սահմանված կարգին, ինչի արդյունքում առաջանում է հակասություն:

 3. 5-րդ մասի համաձայն՝ նույն հոդվածով նախատեսված խորհրդարա­նական վերահսկողության առարկային վերաբերող հարցերի պարզաբանման առնչությամբ իրավասու մշտական հանձնաժողովի կամ Ազգային ժողովի որոշ­մամբ կարող են հրավիրվել իրավասու պաշտոնատար անձինք, որոնք պարտա­վոր են ներկայանալ հանձնաժողովի կամ Ազգային ժողովի նիստին և պատաս­խանել հարցերին:

 Որպես առաջարկվող կարգավորման ակնկալվող արդյունք՝ նշվել է դրա­կան ազդեցությունն Ազգային ժողովի պատգամավորների և, մասնավորապես, ընդդիմության կողմից խորհրդարանական վերահսկողության գործիքակազմերի ամբողջական իրացման տեսանկյունից:

 Այս կապակցությամբ հարկ է նկատի ունենալ, որ գործադիր իշխանության նկատմամբ Հայաստանի Հանրա­պետության Սահմանադրությամբ ամրագրված Ազգային ժողովի վերահսկողության գործառույթի կատարումն ապահովելու նպա­տակով Հայաստանի Հանրա­պետության Սահմանադրությամբ և օրենքով արդեն իսկ նախատեսված են մի շարք գործիքներ, այդ թվում՝ Հայաստանի Հանրա­պետության կառավարության կողմից Ազգային ժողով իր ծրագրի կատարման ընթացքի և արդյունքների մասին զեկույցի ներկայացումը, Հայաստանի Հանրա­պետության Ազգային ժողովի կողմից **պետական բյուջեի կատարման նկատ­մամբ վերահսկողությունը,** որը դրսևորվում է Հայաստանի Հանրա­պետության կառավարության կողմից պետական բյուջեի, այդ թվում՝ նպատակային վարկային և դրամաշնորհային ծրագրերի կատարման ընթացքի վերաբերյալ Ազգային ժողով տեղեկանքի ներկայացմամբ, **Հայաստանի Հանրա­պետության կառավարության անդամներին պատգամավորների կողմից բանավոր և գրավոր հարցեր ուղղելու, պատգամավորական խմբակցությունների հարցապնդումների, հասարակա­կան հետաքրքրություն ներկայացնող հրատապ թեմայով քննարկումներ անցկացնելը, քննիչ հանձնաժողով ստեղծելը և այլն, որոնք անհրաժեշտ ու բավարար են նախագծի հիմնավորմամբ ներկայացված նպատակներին հաս­նելու համար:**

 Բացի դրանից, օրենքի 122-րդ հոդվածի 4-րդ մասի համաձայն՝ խորհրդա­րանական վերահսկողության առարկային վերաբերող հարցերի պարզաբանման առնչությամբ մշտական հանձնաժողովը կարող է իր որոշմամբ հանձնաժողով հրավիրել իրավասու պաշտոնատար անձանց, որոնք պարտավոր են ներկայանալ հանձնաժողովի նիստին և պատասխանել հարցերին:

 Վերոնշյալ դրույթից բխում է, որ նախագծով առաջարկվող կարգավորումն ըստ էության նույնաբովանդակ կարգավորում է նախատեսում, ինչ օրենքի 122-րդ հոդվածի 4-րդ մասը, հետևաբար, կրկին նախատեսման անհրաժեշտությունը բացակայում է:

 Ամփոփելով վերոշարադրյալը՝ Հայաստանի Հանրապետության կառավա­րու­­թյանն առաջարկում ենք զերծ մնալ նախագծի ընդունումից և օրենքը թողնել անփոփոխ: